Mario Garcés Sanagustín

**Mario Garcés Sanagustín** (Chaca, 29 d'abril de 1967) ye un politico aragonés d'o Partido Popular, amás de avogau y escritor. Ha ocupau diferents puestos de responsabilidat politica, entre os que destacan o de consellero d'Hicienda y Administración Publica d'o Gubierno d'Aragón (2011-2015), subsecretario d'o Ministerio de Fomento (2012-2016) y secretario d'Estau de Servicios Socials y Igualdat (2016-2018). Ha estau deputau nacional por Uesca en a XIII y en a XIV Lechislatura.

## Actividat politica
Licenciau en Dreito ye funcionario d'o Cuerpo Superior d'Interventors y Auditors d'o Estau. En 2000, prencipió a suya carrera politica como vocal asesor d'o Gabinet d'o President d'o Gubierno José María Aznar, a las órdens dreitas d'o Director d'o Departamento de Economía Román Escolano, fendo parti de forma dreita en a redacción d'os anteprochectos d'as primeras Leis d'Estabilidat Presupuestaria en Espanya. Tamién fació parti dreitament d'a redacción d'a primera Lei de Subvencions en Espanya y en os suyos posteriors desarrollos reglamentarios. Corresponde a iste periodo o suyo paso como profesor de Dreito Administrativo en a Universidat Carlos III de Madrit.

En 2004, dimpués d'a perdida d'as eleccions por o Partido Popular, torna a dentrar nuevament en o Ministerio d'Hicienda. En o transcurso d'os ueito anyos siguients, colabora en cuantos estudios, publicacions y seminarios con diferents institucions publicas y privadas. Entre atros destaca o libro coordinau por Luis de Guindos, *España, claves de prosperidad: ocho años de estabilidad y crecimiento.* En 2010, escribe chunto a Gabriel Elorriaga Pisarik y Julio Gómez-Pomar o libro *Por un Estado autonómico racional y viable*, un informe que metió os alacez d'a reforma d'o modelo d'organización administrativa y financiera d'as comunidaz autonomas. 

En 2009, ye nombrau president de l'Asociación d'Interventors y Auditors d'o Estau d'Espanya (dica 2011) y en ixe mesmo periodo ye designau pa ocupar una d'as Vicepresidencias d'a Federación d'Asociacions de Cuerpos Superiors de l'Administración d'o Estau, chunto a Edmundo Bal.

En 2011 ye nombrau consellero d'Hicienda y d'Administración Publica d'o Gubierno d'Aragón en a presidencia de Luisa Fernanda Rudi y president d'a Corporación Empresarial d'Aragón, puestos que ocupó dica a fin d'ixe mesmo anyo.

En primerías de 2012 pasa a ocupar o puesto de subsecretario d'o Ministerio de Fomento, baixo a dirección d'a ministra Ana Pastor Julián. En ixa mesma calendata ye nombrau comisionau d'o Gubierno pa as actuacions derivadas d'o tierratremo de Lorca.

Dica noviembre de 2016, ocupó tamién os puestos de consellero de RENFE y d'a Sociedad Estatal de Participaciones Industriales (SEPI), entre atros.

En zaguerías de marzo de 2015 se fa cargo, a requesta d'o Gubierno, d'a coordinación d'o dispositivo d'asistencia d'emerchencia d'a catastrofe de l'avión de Germanwings, en a ciudat barcelonesa de Castelldefels.

Mientres iste periodo profesional, fue nombrau academico correspondient d'a Reyal Academia Espaynola de Lechislación y Churisprudencia.

En noviembre de 2016 ye nombrau secretario d'Estau de Servicios Socials y Igualdat, baixo a dirección d'a ministra Dolors Montserrat. A o largo d'ista etapa, y en a suya condición de titular d'a Secretaría d'Estau de Servicios Socials y Igualdat, ocupa diferents presidencias tals como a d'a Comisión pa o Dialogo Civil con a Plataforma d'o Tercer Sector, a d'o Consello Espanyol de Drogodependencias y atras adiccions, a d'o Comité Consultivo d'o Sistema pa l'Autonomía y Atención a la Dependencia, president de l'Observatorio d'a Infancia, a d'o Consello Consultivo d'Adopción Internacional, a d'o Consello Estatal d'o Pueblo Chitán (promovendo o reconoiximiento oficial en Espanya d'a suya bandera y d'o suyo himno), a d'o Foro Social contra a Trata con fins d'explotación sexual, a de l'Observatorio d'a Igualdat d'Oportunidaz entre Mullers y Hombres u a d'o Patronato d'a Fundación CENTAC.

Ha estau deputau nacional d'o PP por Uesca en a XIII y XIV Lechislaturas, a on fue nombrau mientres ixe periodo portavoz adchunto d'o Grupo Parlamentario Popular en o Congreso d'os Deputaus, con Cayetana Álvarez de Toledo y Cuca Gamarra como portavoces. En a suya aria, s'ocupaba d'a coordinación d'os afers economicos d'o suyo grupo parlamentario. Amás, fue nombrau vicepresident d'a Comisión de Transportes, Movilidat y Achenda Urbana en o Congreso d'os Deputaus.

## Referencias

## Vinclos externos
*  Mario Garcés Sanagustín en Facebook
*  Mario Garcés Sanagustín en Twitter